Det var flere knivstik i hovedet og på kroppen, som tilbage i november kostede 44-årige Søren Larsen livet under et slagsmål i en lejlighed på Aggersundvej i Aalborg. Det fremgår af anklageskriftet i sagen, hvor en 31-årig mand nu er blevet tiltalt for at have dræbt Søren Larsen. Søren Larsen forblødte, da et af knivstikkene i brystet læderede den 44-åriges legemspulsåre, fremgår det af anklageskriftet. Den 31-årige er ud over drabet tiltalt for grov vold, som blev begået i forbindelse med det slagsmål, der førte til Søren Larsens død. I voldsforholdet blev en 34-årig mand stukket med kniv i maven, men han blev ikke livstruende såret. Det fremgår desuden af anklageskriftet mod den 31-årige, at han tidligere er straffet for voldskriminalitet. Anklagemyndigheden kræver ham nemlig dømt efter en skærpende bestemmelse i straffeloven, der forudsætter, at den tiltalte tidligere er dømt for vold. Episoden i lejligheden fandt sted natten til den 22. november i fjor, og politiet valgte i første omgang at anholde den 31-årige mand, kort tid efter at man modtog anmeldelsen. Senere blev den 31-åriges mor, en 64-årig kvinde, også anholdt, og begge blev fremstillet i grundlovsforhør, hvor en dommer ved Retten i Aalborg valgte at fængsle både mor og søn. Sigtelsen lød på, at de havde begået drabet i forening, men kvinden er efterfølgende blevet løsladt, og anklagemyndigheden har valgt kun at rejse tiltale mod sønnen. Angiveligt var der slagsmål i lejligheden i forbindelse med knivstikkeriet. Ved grundlovsforhøret fremstod den 31-årig forslået i retten. Skaderne skulle angiveligt stamme fra slagsmålet. Det fortalte Ekstra Bladet dengang. Sagen mod den 31-årige mand skal behandles ved Retten i Aalborg senere på året. Formentlig vil sagen blive berammet til en gang i juni, men det ligger endnu ikke fast.

Opsummering:
Anklagemyndigheden rejser tiltale for manddrab mod 31-årig mand efter knivstikkeri i Aalborg-lejlighed.